Pranešimas žiniasklaidai

2025.09.12

**Rudens iššūkis tėvams: kaip apsaugoti vaikus nuo utėlių?**

**Ruduo daugeliui siejasi su nauja pradžia – vaikai grįžta į mokyklas, darželius ir būrelius, šeimos po atostogų vėl susitelkia į kasdienę rutiną. Tačiau kartu su sezonu sugrįžta ir viena nemaloniausių problemų – galvinės utėlės. Vaistinių tinklo „Camelia“ vaistininkė Asta Krušnienė primena, kad šių parazitų pasigauti galima ne tik ugdymo įstaigose, bet ir viešajame transporte, sporto klubuose ar net artimųjų rate.**

Dažnai klaidingai manoma, kad utėlės yra susijusios su prasta higiena, tačiau specialistai tikina, jog tai yra mitas. Dar vienas mitas, kad utėlėmis galima užsikrėsti nuo gyvūnų – jos maitinasi būtent žmogaus krauju.

„Utėlėmis užsikrėsti gali bet kokio amžiaus asmenys, tačiau tarp vaikų utėlės plinta greičiau dėl dažno artimo kontakto, įvairių daiktų dalijimosi ir didesnių susibūrimų. Pavyzdžiui, šiais parazitais užsikrėsti galima kai galvos susiliečia žaidžiant, apsikabinant ar dalijantis plaukų aksesuarais. Tad tai nutikti gali kiekvienam, nepriklausomai nuo švaros įpročių“, – aiškina „Camelia“ vaistininkė A. Krušnienė.

**Kaip atpažinti ir gydyti?**

Pasak vaistininkės, svarbu reguliariai stebėti vaikų galvos odą, ypač už ausų ir pakaušio srityje. Jeigu pastebite smulkius balkšvus grūdelius, tvirtai prikibusius prie plaukų, tai gali būti glindos – utėlių kiaušinėliai. Suaugusias utėles sunkiau pastebėti, tačiau jas galima iššukuoti specialiomis tankiomis šukomis. Jei kyla įtarimų, patartina patikrinti visus šeimos narius.

„Geriausiai atpažįstamas ir žinomas simptomas, užsikrėtus utelėmis, yra niežulys, atsirandantis dėl parazitų įkandimų. Utėlių atsiradimą taip pat rodo nusikasymo žymės ant odos. Mažesnio amžiaus vaikai gali net pasikeisti savo elgesiu – tapti irzlesni, prasčiau miegoti naktimis“, – sako A. Krušnienė.

Jeigu aptikote utėlių, svarbiausia – nedelsti ir imtis gydymo visiems šeimos nariams, kurie turėjo artimą kontaktą su užsikrėtusiuoju. Taip pat vaistininkė pataria neeksperimentuoti su liaudiškomis priemonėmis, o rinktis specializuotus, efektyvius ir medicinos ekspertų patikrintus preparatus, pagamintus pagal šiuolaikiškus standartus.

„Vaistinėse galima įsigyti specialių priemonių – purškalų, šampūnų ar losjonų, kurie naikina utėles ir jų glindas. Labai svarbu laikytis naudojimo instrukcijų, o procedūrą po 7–10 dienų pakartoti. Taip pat vertėtų nepamiršti, kad visos priemonės turi savo vartojimo specifiką, todėl prieš pradedant jas naudoti, reikėtų pasitarti su gydytoju ar vaistininku“, – pabrėžia vaistininkė.

Be to, būtina išskalbti drabužius, rankšluosčius, minkštus žaislus bei patalynę ne žemesnėje kaip 60 °C temperatūroje, o daiktus, kurių skalbti neįmanoma, pavyzdžiui, šukas ar plaukų aksesuarus, rekomenduojama išplauti karštu vandeniu, išvalyti ir apie pusvalandį pamirkyti 4-5 proc. acto tirpale. Jeigu tam tikrų daiktų negalite išplauti ar išskalbti, juos rekomenduojama sudėti į sandarų maišą ir išnešti į rūsį ar balkoną, kur po kelių dienų parazitai žus iš bado.

**Prevencijos priemonės**

Utėlėtumas – nors ir nemaloni, tačiau gana nesudėtingai išsprendžiama problema. Svarbu gebėti atpažinti simptomus, o juos pastebėjus – kreiptis į gydytoją ar vaistininką dėl tolesnių gydymo žingsnių.

Kad užkrato rizika būtų mažesnė, prevenciškai „Camelia“ vaistininkė A. Krušnienė ragina:

* reguliariai tikrinti vaikų galvas, ypač grįžus iš stovyklų ar švenčių;
* vengti dalintis šukomis, plaukų segtukais ar kepurėmis;
* bent kartą per savaitę iššukuoti šlapius plaukus tankiomis šukomis;
* prevenciškai išplauti plaukus specialiu apsauginiu šampūnu, kuris naudojamas ne tik užsikrėtus utėlėmis, bet ir tada, kai yra rizika.

„Utelės – ne gėda, o dažna vaikų kolektyvuose pasitaikanti problema. Kuo greičiau ji nustatoma ir sprendžiama, tuo paprasčiau ją suvaldyti. Tačiau svarbiausia – apie šią problemą netylėti, o aptikus parazitų apie tai kuo skubiau informuoti visus šeimos narius bei tuos, su kuriais turėjote artimą kontaktą“, – akcentuoja vaistininkė.